Voorstelle vir die e-tolhekke in GautengGauteng-motoriste maak nou ŉ paar voorstelle vir wat met die e-tolhekke gedoen kan word indien die omstrede projek finaal gekanselleer word. Die Noord-Gautengse hooggeregshof het verlede Saterdag ŉ interdik toegestaan teen die implementering van die projek. Dié uitspraak behels dat ŉ die projek ten volle in die hof hersien moet word voordat die projek in werking gestel word. Intussen bly die 45 tolhekke op die snelweë in Gauteng van lyn af. Daar is reeds meer as 100 voorstelle publiseer op Toll Free GP se Facebook-blad. Daar is ŉ paar mense wat aangedui het dat die tolhekke afgebreek moet word en as skrootmetaal verkoop moet word om huise vir haweloses te bou. Daar is sommiges wat voorstel dat korrupte politici daar gehang moet word. Praktiese voorstelle sluit in dat die tolhekke met hul gevorderde tegnologie gebruik moet word om kriminele vas te trek en as spoedlokvalle gebruik kan word. Sommige motoriste het aanbeveel dat die tolhekke as elektroniese inligtingsborde of advertensieborde ingespan kan word om sodoende die miljoene wat spandeer is om hulle op te rig te herwin. ŉ Gewilde voorstel is dat die tolhekke soos ŉ reuse motorwassery gebruik kan word. Een tolhek kan die motors vol skuim spuit, die volgende kan motors afspoel en ŉ derde kan die motors droogblaas.